**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br.UPII 1260/15-2**

**Podgorica, 21.03.2016.godine**

Agencija za zaštitu ličnih podataka i slobodan pristup informacijama-Savjet Agencije, postupajući po presudi Upravnog suda Crne Gore U.br.2929/2015 od 10.12.2015.godine, rješavajući po žalbi NVO Mans br. 15/75669 od 02.04.2015. godine, radi poništaja rješenja Poreske uprave br. 03/1-3428/2-15 od 16.03.2015. godine, na osnovu člana 38 Zakona o slobodnom pristupu informacijama (“Sl.list Crne Gore”, br.44/12) i člana 238 stav 1 Zakona o opštem upravnom postupku ( “Sl.list Crne Gore”, br.60/03, 73/10 i 32/11) je na sjednici održanoj dana 02.03.2016. godine donio:

**R J E Š E NJ E**

Žalba se usvaja.

Poništava se rješenje Poreske uprave br. 03/1-3428/2-15 od 16.03.2015. godine.

Odobrava se pristup informaciji po zahtjevu NVO Mans br. 15/75669 od 04.03.2015. godine i obavezuje se Poreska uprava da dostavi informaciju podnosiocu zahtjeva NVO Mans i to kopiju: Dopisa br. 03/71051/2-14 od 29.01.2014.godine.

Obavezuje se NVO Mans da na ime troškovi postupka uplati 0,10 EUR u korist Budžeta Crne Gore na žiro račun br.907-0000000083001-19 u roku od pet dana od dana prijema rješenja i dostavi dokaz o izvršenoj uplati Poreskoj upravi.

**O b r a z l o ž e nj e**

Prvostepeni organ je postupajući po zahtjevu br. 15/75669 od 04.03.2015. godine donio rješenje kojim je odlučeno na način: “Odbija se kao neosnovan, zahtjev Mreže za afirmaciju nevladinog sektora MANS, sa sjedištem u Podgorici, Dalmatinska 188, br.15/75669, kojim je tražen pristup informacijama, dostavom kopije dopisa br.03/71051/2-14 od 29.01.2015.godine.” Prvostepeni organ je u obrazloženju rješenja naveo, da je prilikom postupanja po zahtjevu, utvrdio da se predmetna informacija nalazi u dokumentima koji su u njegovom posjedu ali da se zahtjevu ne može udovoljiti iz razloga što je riječ o informacijama, radi čije zaštite je članom 14 stav 1 tačka 4 alineja 2 Zakona o slobodnom pristupu informacijama propisana mogućnost ograničenja pristupa informaciji. Da je u skladu sa članom 16 Zakona o slobodnom pristupu informacijama sproveden test štetnosti objavljivanja tražene informacije i utvrdila da bi objelodanjivanje ove informacije predstavljalo kršenje pozitivnih propisa, što bi proizvelo nepovjerenje poreskih obveznika prema organima državne uprave, što je procijenjeno kao veća šteta od interesa za objavljivanje ove informacije.

Protiv ovog rješenja u zakonskom roku podnosilac zahtjeva je uložio žalbu. U žalbi se u bitnom navodi da se rješenje pobija zbog pogrešne primjene materijalnog propisa. Da su navodi prvostepenog organa neosnovani i da se isti pogrešno pozvao na odredbu člana 14 stav 1 tačka 4 alineja 2 Zakona o slobodnom pristupu informacijama. Traženi dokument nije dokument koji se odnosi na konsultacije unutar organa vlasti, u vezi sa utvrđivanjem stavova, a radi izrade službenog dokumenta i predlaganja rješenja nekog predmeta, već sadrži podatke o dugovanjima AD Ski centar “Durmitor” na osnovu neplaćenih poreza, što je dokument koji ne podliježe naknadnim konsultacijama, niti isti služi za utvrđivanje stavova unutar organa vlasti. Zatim da u konkretnom slučaju postoji preovlađujući javni interes, jer je naplata poreza osnov za normalno funkcionisanje i ekonomsku stabilnost svakog društva, pa građani imaju pravo da znaju da li veliki i srednji privredni subjekti redovno izmiruju svoje poreske obaveze. Takođe da, nepovjerenje u organe poreske uprave bi proizveo podatak da Poreska uprava ne naplaćuje poreze od strane velikih dužnika. Između ostalog navedeno je da Poreska uprava nije dokazala da bi se objelodanjivanjem tražene informacije ugrozili bilo čiji interesi, kao i to da test štetnosti koji je sproveden, je izvršen na nezadovoljavajući način i bez materijalnih dokaza da je isti faktički sproveden. Predloženo je da Agencija za zaštitu ličnih podataka i slobodan pristup informacijama poništi rješenje br. 03/1-3428/2-15 od 16.03.2015. godine, i naloži pristup informacijama koje su bile predmet podnijetog zahtjeva.

Nakon razmatranja spisa predmeta , žalbenih navoda , presude Upravnog suda Crne Gore U .br. 2929/15 od 10.12.2015.godine i Dopisa br. 03/71051/2-14 od 29.01.2014.godine Savjet Agencije nalazi da je žalba osnovana.

Članom 1 Zakona o slobodnom pristupu informacija je propisano da pravo na pristup informacijama u posjedu organa vlasti ostvaruje se na način i po postupku propisanim ovim zakonom.

Članom 4 Zakona o slobodnom pristupu informacijama je propisano da se pristupom informacijama obezbjeđuje transparentnost rada, podstiče efikasnost, djelotvornost, odgovornost i afirmiše integritet i legitimnost organa vlasti.

Članom 7 Zakona o slobodnom pristupu informacijama je propisano da pristup informacijama je od javnog interesa. Pristup informacijama može se ograničiti samo radi zaštite interesa propisanih ovim zakonom.

Članom 9 stav 1 tačka 2 Zakona o slobodnom pristupu informacijama propisano je da informacija u posjedu organa vlasti je faktičko posjedovanje tražene informacije od strane organa vlasti (sopstvena informacija, informacija dostavljena od drugog organa vlasti ili od trećeg lica) bez obzira na osnov i način sticanja.

Članom 13Zakona o slobodnom pristupu informacijama je propisano da je organ vlasti dužan da fizičkom i pravnom licu koje traži pristup informaciji (u daljem tekstu: podnosilac zahtjeva) omogući pristup informaciji ili njenom dijelu koju posjeduje, osim u slučajevima predviđenim ovim zakonom.

Član 14 Zakona o slobodnom pristupu informacijama je propisano da organ vlasti može ograničiti pristup informaciji ili dijelu informacije, ako je to u interesu:1) zaštite privatnosti od objelodanjivanja podataka predviđenih zakonom kojim se uređuje zaštita podataka o ličnosti, osim podataka koji se odnose na: javne funkcionere u vezi sa vršenjem javne funkcije, kao i prihode, imovinu i sukob interesa tih lica i njihovih srodnika koji su obuhvaćeni zakonom kojim se uređuje sprječavanje sukoba interesa, sredstva dodijeljena iz javnih prihoda, osim za socijalna primanja, zdravstvenu zaštitu i zaštitu od nezaposlenosti; 2) bezbjednosti, odbrane, spoljnje, monetarne i ekonomske politike Crne Gore, u skladu sa propisima kojima se uređuje tajnost podataka, označeni stepenom tajnosti; 3) prevencije istrage i gonjenja izvršilaca krivičnih djela, radi zaštite od objelodanjivanja podataka koji se odnose na: sprječavanje izvršenja krivičnog djela, prijavljivanje krivičnog djela i njegovog izvršioca, sadržinu preduzetih radnji u pretkrivičnom i krivičnom postupku, dokaze prikupljene izviđajem i istragom, mjere tajnog nadzora, zaštićenog svjedoka i svjedoka saradnika, efikasnost vođenja postupka 4) vršenja službene dužnosti, radi zaštite od objelodanjivanja podataka koji se odnose na: planiranja inspekcijske kontrole i nadzora od strane organa vlasti, konsultacije unutar i između organa vlasti u vezi sa utvrđivanjem stavova, radi izrade službenih dokumenata i predlaganja rješenja nekog predmeta, rad i odlučivanje kolegijalnih organa, pokretanje i vođenja disciplinskog postupka; 5) zaštite trgovinskih i drugih ekonomskih interesa od objavljivanja podataka koji se odnose na zaštitu konkurencije i poslovnu tajnu u vezi sa pravom intelektualne svojine.

Članom 15 stav 4 Zakona o slobodnom pristupu informacijama propisano je da ograničenje vršenja službene dužnosti može trajati do izrade službenog dokumenta ili utvrdjivanja predloga rješenja nekog predmeta, verifikacije zapisnika sa sjednice kolegijalnog organa i okončanja disciplinskog postupka.

Članom 16 stav 1 Zakona o slobodnom pristupi informacijama propisano je da će se pristup informaciji ograničiti ukoliko bi objelodanjivanje informacije značajno ugrozilo interes iz člana 14 ovog zakona, odnosno ukoliko postoji mogućnost da bi objelodanjivanje informacije izazvalo štetne posljedice po interes koji je od većeg značaja od interesa javnosti da zna tu informaciju, osim ako postoji preovladjujući javni interes propisan članom 17 ovog zakona.

Članom 17 stav 2 Zakona o slobodnom pristupu informacijama propisano je da je organ vlasti dužan da omogući pristup informaciji ili dijelu informacije iz člana 14 ovog zakona kada postoji preovladjujući javni interes za njeno objelodanjivanje.

Članom 32 Zakona o slobodnom pristupu informacijama propisano je da je organ vlasti dužan da izvrši rješenje kojim se dozvoljava pristup informaciji u roku od tri radna dana od dana dostavljanja rješenja podnosiocu zahtjeva, odnosno u roku od pet dana od dana kada je podnosilca zahtjeva dostavio dokaz o uplati troškova postupka, ako su oni rješenjem određeni.

Članom 3 Zakona o sprječavanju nelegalnog poslovanja propisano je da svaka informacija ili podatak o poreskom obvezniku kojim raspolaže organ uprave nadležan za poslove poreza dostupni su javnosti, u skladu sa zakonom kojim se uređuje slobodan pristup informacijama.

Savjet Agencije je poništio rješenje prvostepenog organa zbog pogrešne primjene materijalnog prava. Članom 1 Zakona o slobodnom pristupu informacija je propisano da pravo na pristup informacijama u posjedu organa vlasti ostvaruje se na način i po postupku propisanim ovim zakonom. Takodje, članom 14 Zakona o slobodnom pristupu informacijama taksativno su navedeni slučajevi kada se može odbiti pristup informacijama. Savjet Agencije je u postupku preispitivanja pobijanog rješenja izvršio uvid u predmet zahtjeva – Dopis br.03/1-2281 od 16.02.2015. godine i utvrdio da je neosnovano pozivanje prvostepenog organa u pobijanom rješenju na odredbe člana 14 stav 1 tačka 4 alineja 2 Zakona o slobodnom pristupu informacijama, iz razloga što traženi dokument nije dokument koji se odnosi na konsultacije unutar organa vlasti, u vezi sa utvrđivanjem stavova, a radi izrade službenog dokumenta i predlaganja rješenja nekog predmeta, već dokument koji predstavlja izjašnjenje prvostepenog organa o potraživanjima prema društvu AD Ski centar “Durmitor” i isti sadrži podatke o dugovanjima istog društva na osnovu neplaćenih poreza, što ne podliježe naknadnim konsultacijama, niti isti služi za utvrđivanje stavova unutar organa vlasti. Članom 15 stav 4 Zakona o slobodnom pristupu informacijama propisano je da ograničenje vršenja službene dužnosti može trajati do izrade službenog dokumenta ili utvrdjivanja predloga rješenja nekog predmeta, a u konkretnom slučaju radi se o dopisu koji je sačinjen 29.01.2014. godine. Pored navedenog, neosnovano je i pozivanje prvostepenog organa u obrazloženju pobijanog rješenja da bi objelodanjivanje tražene informacije predstavljalo kršenje pozitivnih propisa, s obzirom da isti nije naveo koje su to štetne posledice koje bi nastale po interes koji je od većeg značaja od interesa javnosti da zna tu informaciju, u skladu sa članom 16 stav 1 Zakona o slobodnom pristupu informacijama, a na osnovu kojih bi se izveo zaključak da postoji opravdan razlog odbijanja zahtjeva. U konkretnom slučaju postoji preovlađujući javni interes za objavljivanje tražene informacije – dokument koji sadrži podatke o dugovanjima društva AD Ski centar “Durmitor” na osnovu neplaćenih poreza, shodno članu 17 stav 2 Zakona o slobodnom pristupu informacijama, iz razloga što se radi o informaciji koja svjedoči o zakonitosti poslovanja prvostepenog organa, a ujedno izmirivanje poreskih obaveza od strane poreskih obveznika prema državi predstavlja zakonsku obavezu, pa bi suprotno tvrdnjama prvostepenog organa, upravo neobjavljivanje ove informacije proizvelo nepovjerenje obveznika prema Poreskoj upravi. Takođe, članom 3 Zakona o sprečavanju nelegalnog poslovanja decidno je propisano da je svaka informacija ili podatak o poreskom obvezniku kojim raspolaže organ uprave nadležan za poslove poreza dostupni su javnosti, u skladu sa zakonom kojim se uredjuje slobodan pristup informacijama. S obzirom na prednje, Savjet Agencije je odobrio pristup informaciji pa je prvostepeni organ u obavezi da podnosiocu zahtjeva dostavi kopiju: Dopisa br. 03/71051/2-14 od 29.01.2014.godine.

Prvostepeni organ dužan je prema članu 32 Zakona o slobodnom pristupu informacijama da izvrši rješenje kojim se dozvoljava pristup informaciji u roku od tri radna dana od dana dostavljanja rješenja podnosiocu zahtjeva, odnosno u roku od pet dana od dana kada je podnosilac zahtjeva dostavio dokaz o uplati troškova postupka, ako su isti određeni.

Članom 33 stav 2,5 i 6 Zakona o slobodnom pristupu informacijama je propisano da podnosilac zahtjeva snosi troškove postupka za pristup informaciji koji se odnose na stvarne troškove organa vlasti radi kopiranja, skeniranja i dostavljanja tražene informacije, u skladu sa propisom Vlade Crne Gore. Troškovi postupka plaćaju se prije omogućavanja pristupa informaciji. Ako podnosilac zahtjeva ne dostavi dokaz da je uplatio troškove postupka u utvrđenom iznosu, organ vlasti mu neće omogućiti pristup traženoj informaciji.

Kako tražena informacija kojoj se pristup omogućava ima 1 stranicu primjenom člana 33 stav 2 Zakona o slobodnom pristupu informacijama i člana 1 Uredbe o naknadi troškova u postupku za pristup informacijama (Sl.list Crne Gore br.02/07) određuje se naknada troškova postupka u ukupnom iznosu 0,10 EUR i to na ime kopiranja 1 stranice po utvrđenoj cijeni od 0,10 eura po jednoj strani koje je podnosilac zahtjeva dužan uplatiti u korist Budžeta Crne Gore na žiro račun br.907-0000000083001-19.

Sa iznijetih razloga, shodno članu 38 Zakona o slobodnom pristupu informacijama i člana 238 stav 1 Zakona o opštem upravnom postupku ,odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

**SAVJET AGENCIJE:**

**Predsjednik, Muhamed Gjokaj**